Forslag til RÅDETS FORORDNING om ændring af forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)

(forelagt af Kommissionen)

BEGRUNDELSE

Dette forslag til Rådets forordning ændrer artikel 47a i Rådets forordning (EF) nr. 1257/1999 for at undgå forskelsbehandling mellem Fællesskabets medlemsstater i dets sammensætning pr. 30. april 2004 og de medlemsstater, der tiltrådte den 1. maj 2004, for så vidt angår den sats for medfinansiering af landbrugsmiljøforanstaltningerne, der finder anvendelse for sidstnævnte medlemsstater. Satsen vil med virkning fra tiltrædelsesdatoen (den 1. maj 2004) blive ændret til den sats, der gælder for Fællesskabets medlemsstater i dets sammensætning pr. 30. april 2004.

Den foreslåede foranstaltning medfører ikke yderligere udgifter for Fællesskabets budget.

2004/0234(CNS)

Forslag til RÅDETS FORORDNING om ændring af forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 36 og 37,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

(1) Ifølge artikel 47, stk. 2, andet afsnit, tredje led, i Rådets forordning (EF) nr. 1257/1999 [1], som ændret ved forordning (EF) nr. 1783/2003 [2], kan Fællesskabet for landbrugsmiljøforanstaltninger højst medfinansiere 85 % i områder under mål 1 og 60 % i de andre områder.

[1] EFT L 160 af 26.6.1999, s. 80. Senest ændret ved forordning (EF) nr. 583/2004 (EUT L 91 af 30.3.2004, s. 1).

[2] EUT L 270 af 21.10.2003, s. 70.

(2) I artikel 47a, stk. 3, i forordning (EF) nr. 1257/1999, som fastsætter specifikke finansielle bestemmelser for de lande, der tiltrådte den 1. maj 2004, præciseres det, at artikel 47 i nævnte forordning ikke finder anvendelse på de foranstaltninger, der omhandles i artikel 47a, stk. 1, herunder landbrugsmiljøforanstaltningerne. For disse foranstaltninger kan Fællesskabets økonomiske bidrag nå op på 80 % i områder under mål 1, jf. artikel 47b, stk. 1.

(3) For at undgå forskelsbehandling mellem Fællesskabets medlemsstater i dets sammensætning pr. 30. april 2004 og de medlemsstater, der tiltrådte den 1. maj 2004, for så vidt angår medfinansiering af landbrugsmiljøforanstaltningerne i områder under mål 1, bør medfinansieringssatsen for sidstnævnte medlemsstater fra nævnte tiltrædelsesdato ændres til den sats, der gælder for de første ifølge artikel 47, stk. 2, andet afsnit, tredje led, i forordning (EF) nr. 1257/1999.

(4) Forordning (EF) nr. 1257/1999 bør ændres i overensstemmelse hermed -

UDSTEDT FØLGENDE FORORDNING:

Artikel 1

Artikel 47a, stk. 3, litra b), i forordning (EF) nr. 1257/1999 affattes således:

"b) artikel 35, stk. 1, artikel 35, stk. 2, andet led, artikel 36, stk. 2, og artikel 47, undtagen stk. 2, andet afsnit, tredje led, i denne forordning."

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Den anvendes fra den 1. maj 2004.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand